Dawie Roodt-aanval: ‘Sy gemoed is goed’Danielle en Dawie Roodt. Foto: Facebook Danielle Roodt (26), Dawie se dogter, het Maandag aan Maroela Media gesê haar pa word steeds in die hoësorgeenheid van die Pretoria-Oos hospitaal behandel. Hy het ŉ erge besering aan sy arm opgedoen nadat hy vermoedelik met ŉ panga gesny is. “Die tweede operasie om die senuwees in sy arm te heg, was ŉ groot sukses,” het Danielle gesê. “Die dokters is baie tevrede en hulle hoop dat hy nie nog ŉ operasie aan die arm sal nodig hê nie.” Danielle het gesê die wond wat haar pa agter sy kop opgedoen het, is nie baie ernstig nie en kon met steke geheg word. “Hulle hou hom nog in die hoësorgeenheid omdat hulle hom daar beter kan monitor en sy pyn beheer, maar hy sal seker binne die volgende paar dae na ŉ algemene saal geskuif word. Hy is baie moeg en slaap baie, maar wanneer hy wakker is, is sy gemoed goed en waardeer hy die mense wat vir hom kom kuier.” Dawie Roodt in die hospitaal. Foto: Verskaf “Ons was eintlik almal nogal kalm, want ons wou nie [die rowers] aggressief maak nie,” het Danielle gesê. “Hulle het gefluister en net vir ons gesê ons moet stilbly. Ek het net heeltyd gedink, hierdie gaan nou verby wees, hierdie gaan nou verby wees. Ek het gedink solank hulle ons nie seermaak nie, kan hulle maar vat wat hulle wil en gaan. Eers toe ons by die hospitaal kom, het ek besef wat gebeur het en in skok in gegaan.” Volgens Danielle is die gesin nog steeds getraumatiseerd deur die ervaring, maar het hulle reeds die veiligheid om hulle huis opgeskerp. “Ons is maar nog baie ‘gerattle’ en as ek terugdink aan wat gebeur het, vang dit my weer. Maar daar is baie mense wat nou om ons is om ons te ondersteun en ons word omtrent nie eers toegelaat om êrens heen alleen te gaan nie. So ons probeer maar om dit te verwerk en net weer in roetine te kom. Ons is baie dankbaar dat dit goed gaan met my pa en dat die res van ons nie iets oorgekom het nie.” Kapt. Marissa van der Merwe, woordvoerder van die polisie, het gesê ŉ saak van huisroof en poging tot moord word ondersoek. Niemand is nog in verband met die voorval in hegtenis geneem nie. Lees alle berigte oor Dawie Roodt op Maroela Media.